આજે સવારે મેં વિચાર્યું કે આપણા નવા ઘરની બાથરુમમાં કાચના અલગ-અલગ ખાના બનાવીશ અને એક ખાનામાં જાતે બનાવેલી મિણબત્તી મૂકીશ. બાજુમાં ફરવાળા રુમાલ પણ રાખીશ. તને જો નાહવાનું ગમતું નહી હોય તો હું એ રુમાલના જુદા-જુદા પ્રાણીઓ બનાવીશ અને તને નાહવા માટે રાજી કરી લઇશ. એ રીતે તને અલગ-અલગ પ્રાણીઓનો પરિચય પણ થઇ જશે અને તારે એકે પ્રાણીઓના નામ ગોખવા નહિ પડે. શિયાળામાં તને રાત્રે નવડાવીને કાર્ટૂન વાળો નાઇટ ડ્રેસ પહેરાવીશ. અને જો તને રાત્રે નાહવાનું નહિ ગમે તો તને કહીશ કે જેમ કેંડલ લાઇટ ડીરન હોય તેમ આપણે કેંડલ લાઇટ નાહ્વાનું. મને લાગે છે કે તને એમાં બહુ મઝા આવશે….હે ને, લગાવ તાળી! તારા પપ્પાને આ બધુ કીધું તો એ આશ્ચર્યચકિત થઇ ગયા. મને પૂછવા લાગ્યા કે તું આપણા બબુ માટે આટલું બધુ કરવાની છું?? લે બોલ હવે તારા માટે નહિ કરું તો કોના માટે કરીશ..ખરી વાત એ ને મારી??